b'\n_START_ARTICLE_\nFj\xc3\xa6sing\n_START_SECTION_\nNavn\n_START_PARAGRAPH_\nNavnet fj\xc3\xa6sing kommer af oldnordisk fj\xc3\xb6rsungr af en rod med betydningen \xc2\xabbroget, stribet\xc2\xbb.  Det videnskabelige artsnavn, Trachinus draco, betyder "h\xc3\xa5rd drage", af gr\xc3\xa6sk trachys = h\xc3\xa5rd.\n_START_SECTION_\nLevevis\n_START_PARAGRAPH_\nOm dagen er fj\xc3\xa6singen en bundfisk, der ligger nedgravet i sandet, og derfor er s\xc3\xa6rlig glad for de grunde, sandede omr\xc3\xa5der p\xc3\xa5 de dansk-svenske sider af Skagerrak. Det er ogs\xc3\xa5 herfra, man har mest kundskab om arten._NEWLINE_Om natten sv\xc3\xb8mmer fj\xc3\xa6singen frit, p\xc3\xa5 jagt efter sm\xc3\xa5 krebsdyr. Ved sensommer g\xc3\xa5r den over til en kost mere pr\xc3\xa6get af sm\xc3\xa5fisk. Om vinteren tr\xc3\xa6kker den ned p\xc3\xa5 20-30 meters dyb, hvor der er lidt varmere. Her oph\xc3\xb8rer den n\xc3\xa6rmest med at spise, og i marts/april har 98 pct af fj\xc3\xa6singerne tomme maver, f\xc3\xb8r de igen tager f\xc3\xb8de til sig og g\xc3\xb8r sig rede til at gyde i juni \xe2\x80\x93 august._NEWLINE_Fj\xc3\xa6singen findes fra Trondheimsfjorden til Middelhavet og Nordafrika, men ikke i \xc3\x98sters\xc3\xb8en.  Den er spiselig.\n_START_SECTION_\nGiften dracotoxin\n_START_PARAGRAPH_\nFj\xc3\xa6singens pigge har en fure p\xc3\xa5 hver side, hvor giften dracotoxin (\xc2\xabdragegift\xc2\xbb) produceres. Giftkirtlerne findes ogs\xc3\xa5 ved g\xc3\xa6llel\xc3\xa5gene, s\xc3\xa5 enten en fj\xc3\xa6sing er d\xc3\xb8d eller levende, m\xc3\xa5 man aldrig holde den bag g\xc3\xa6llerne, som man ellers g\xc3\xb8r ved andre fiskearter. _NEWLINE_Dens stik er meget smertefuldt, og forgiftning af dracotoxin viser sig ved feber og hovedpine, kvalme, svimmelhed og ledsmerter. I alvorlige tilf\xc3\xa6lde er der rapporteret hjerterytmeforstyrrelser, kramper og \xc3\xa5ndedr\xc3\xa6tsbesv\xc3\xa6r. Imidlertid nedbrydes giftstoffet ved 45-50 varmegrader. Forgiftningen behandles derfor ved at anbringe stikstedet i varmt vand, eventuelt te eller kaffe, medbragt p\xc3\xa5 termokande, men ikke skoldvarmt. Da stikkene ofte ledsages af infektioner med us\xc3\xa6dvanlige bakterier, kan antibiotisk behandling v\xc3\xa6re p\xc3\xa5kr\xc3\xa6vet.'